Zuma oorweeg Madonsela se staatskaping-verslagFoto van pres. Jacob Zuma: Siyasanga Mbambani, departement van kommunikasie Pres. Jacob Zuma wou Maandag nie parlementêre vrae beantwoord wat verband hou met die Gupta-familie of hul beweerde aanbiedinge van kabinetposisies vir politici nie, aangesien hy oorweeg om Thuli Madonsela, voormalige openbare beskermer, se sogenaamde staatskaping-verslag in die hof te daag. In ŉ geskrewe reaksie op vrae van die opposisie, het Zuma Maandag dieselfde antwoord op 11 vrae gegee, en gesê Madonsela het geen beslissende bevindings gemaak nie, maar hy oorweeg ŉ hersieningsaansoek en daarom kan hy nie kommentaar lewer op sake wat met haar verslag verband hou nie. “Die vrae wat gevra is, vorm deel van die verslag oor bewerings van onbehoorlike en onetiese gedrag deur die president en ander staatsamptenare oor sake wat met die verwydering en aanstelling van ministers en uitvoerende direkteure van staatsbeheerde ondernemings verband hou,” het hy geskryf in die repliek wat sy kantoor gepubliseer het. “Dit is duidelik uit die regstellende stappe wat gedoen moet word, dat die verslag nie afgehandel is nie. Ná die verslag vrygestel is, het ek intussen aangedui dat ek die inhoud daarvan oorweeg, om te bepaal of dit deel moet vorm van ŉ hofsaak. Ek kan dus nie hierdie vrae antwoord nie, aangesien dit deel vorm van die betrokke verslag.” Madonsela het in die 355 bladsy lange verslag bevind dat Zuma op verskeie geleenthede moontlik die wet oortree het deur te versuim om te reageer op aanduidings dat daar onbehoorlike optrede was wat betref die Gupta-familie en staatsbeheerde instansies. Sy het beveel dat hy ŉ kommissie van ondersoek binne 30 dae moet aanstel om bewerings van korrupsie in hierdie verband te ondersoek. Die parlementêre vrae sluit in of hy by die Guptas se huis was toe hy kabinetaanstellings wou bepaal; of sy vrou Bongi Ngema-Zuma hulp van die familie ontvang het om ŉ huis in Waterkloof te koop; en of hy die voormalige kabinetwoordvoerder Themba Maseko aangesê het om seker te maak dat die familie se New Age-koerant meer staatsadvertensies ontvang.